Moreno-spørgsmålet
I en multinational stat som Storbritannien bekender mange indbyggere sig til flere ofte overlappende og dybtliggende nationale identiteter. En standardmetode til måle styrken af sådanne identiteter er det såkaldte Moreno-spørgsmål. Dette har sit navn efter en spansk forsker, Luis Moreno, som udviklede metoden til at måle blandede identiteter på basis af forudgående forskning i Spanien. I en britisk kontekst er det især interessant at benytte metoden til at måle styrken af identiteter i England i en tid med påstået stigende engelsk nationalisme. Med Moreno-spørgsmålet beder man respondenter i England om at placere sig selv på en akse med i den ene ende engelsk identitet og i den anden ende britisk identitet. Moreno-målinger over tid, siden den første blev gennemført ifm. the British Election Study i 1997, viser en klar tendens blandt indbyggere i England til at identificere sig mere engelsk end britisk.
Kilde: Ailsa Henderson & Richard Wyn Jones (2021) Englishness: The Political Force Transforming Britain.